runetrust/blame-folketinget-dk huggingface dataset:
Line Barfod (EL), 2005-05-17:
Derfor synes vi sådan set også, det er et problem, at Dansk Folkeparti har stemt for læreplanerne, som bl.a. giver problemer for Rudolf Steiner-børnehaverne, der ikke længere kan få lov til at drive børnehaver, som de gerne ville, fordi de bliver lagt ind under læreplanerne.
René Gade (ALT), 2018-11-06:
For det kan da godt være, at der er nogle af dem, der har udtalt sig lidt for skingert og taget del i den her politiske debat og måske malet tingene op ud fra de interesser, de nu engang skal forsvare, sådan at det bliver et endnu mere sort-hvidt billede end det, vi i Alternativet p.t. synes der er.
Christian Juhl (EL), 2015-04-30:
Hvis man afskaffer feriepengene som retskrav – de eneste, som vil have gavn af det, er arbejdsgiverne, i særdeleshed de arbejdsgivere, som snyder – skal hver enkelt lønarbejder til at rejse krav over for sin arbejdsgiver via sin fagforening eller, hvis ikke man er i fagforening, via civilretten.
Rune Lund (EL), 2005-03-30:
For det ville da hjælpe noget på det indtryk, som vi er flere der har fået herhjemme i Danmark, nemlig at man talte med israelerne om de ting, man var enig i, og med palæstinenserne om de ting, man var uenig i, at man gik meget hårdt til palæstinenserne, og at man var meget blid ved israelerne.
Kim Edberg Andersen (NB), 2023-11-28:
Jeg er ordfører på rigtig mange områder, og jeg har prøvet begge dele, og jeg bliver bare nødt til at sige, at de bedste – de bedste – aftaler, vi har lavet, er dem, hvor vi har siddet alle Folketingets partier og budt ind, og ikke dem, hvor der er kommet en færdig pakke, som man så har kunnet få lov til at flytte nogle kommaer i.
Poul Nyrup Rasmussen (S), 1999-05-12:
Jeg synes også, vi positivt skal overveje et klagenævn. Vi skal bare undgå, at der bliver dobbeltarbejde, og vi skal undgå, at der bliver forsinkelser, men jeg synes, grundtanken om et klagenævn i en forsøgsperiode er en positiv tanke.
Ole Sohn (SF), 2009-11-03:
En stor del af det er rigtigt, men når regeringen og Dansk Folkeparti har nægtet at føre konjunkturregulerende økonomisk politik, men tværtimod skubbede til udviklingen, så skubbede det jo udviklingen opad, da det gik fremad, og der skulle være flere skattelettelser, øget privatforbrug, lempelser i finansiering af boligerne, sådan at danskerne lånefinansierede deres forbrug i en grad, som ikke er set tilsvarende i Europa.
Pia Kjærsgaard (DF), 2002-05-30:
Jeg vil godt allerede nu meddele, at det er et af de punkter, Dansk Folkeparti vil prioritere meget, meget højt. Jeg kan f.eks. også nævne, at man kunne indføre et jobfradrag for lavtlønnede samt økonomisk belønning for ældre, som bliver på arbejdsmarkedet.
Line Barfod (EL), 2008-05-29:
Der synes vi, at de, der foretager indgrebene, også skulle bidrage med selv at tegne forsikring osv. Så der er en række ting, det kan være fornuftigt at se på, og jeg synes, der skal laves en samlet gennemgang af alle de mærkelige ting, man kan finde på at få foretaget ved sin krop.
Ole Stavad (S), 2004-10-26:
Med hensyn til miljøområdet vil jeg også godt holde en dør åben for at tage en konkret diskussion, men vores udgangspunkt er, at de opgaver, der løses i de nuværende amter med, vi kan sige et lidt overordnet ansvar for området, er opgaver, som vi mener ligger bedst i en armslængde, så der ikke bliver en konkurrence mellem, om man på kort sigt skal tage et økonomisk hensyn eller et miljømæssigt hensyn.
Pia Larsen (V), 1998-01-27:
Kan hr. Johannes Martin Olsen bekræfte, at Finanstilsynet ikke har samme mulighed for qua lovgivningen at orientere landsstyret om, hvordan de færøske banker har det, men at Finanstilsynet modsat kan orientere den danske regering om det, og at regeringen i Danmark derfor i nogen udstrækning kunne have orienteret Færøernes landsstyre om forholdet i bankerne?
Karina Adsbøl (DF), 2016-01-26:
Er ordføreren ikke enig i, at i og med at vi har kontrol ved grænserne, kan man også fange potentielle terrorister – sandsynligheden er i hvert fald større for det – og at hvis vi ikke har kontrol med, hvem der kommer til Danmark, så ved vi heller ikke, hvem det er, der kommer, herunder potentielle terrorister?
Bent Bøgsted (DF), 2008-01-25:
Lige nu og her afventer jeg først og fremmest ministerens svar på spørgsmålene, og jeg har svært ved at forestille mig det her med, at det eneste, der sker ved en forhandling, er, at lønmodtageren har taget et lille notat og så puttet det i lommen, og at det så er det, som det er afhængigt af.
Jens Henrik Thulesen Dahl (DD), 2023-06-01:
Det synes jeg jo er dejligt at høre, og det må også være dejligt at høre ude i kommuner og regioner, hvor man lige nu sidder og kigger ind i nogle budgetforhandlinger, der bliver vældig svære, altså at man faktisk har ordførerens ord for, at der kommer midler i finansloven, som gør, at man ikke behøver lave de kæmpestore sparekataloger, som der ellers kan være lagt op til mange steder.
Ole Hækkerup (S), 2010-11-30:
Lad det være sagt lidt enkelt: Socialdemokraterne er positive over for den lavere moms på hotelydelser, vi er negative over for at sænke grænsen for reparation af biler, der er skadede, og så har vi en række spørgsmål til de ændrede regler på kraft-varme-området.
Inger Støjberg (V), 2010-04-26:
Så fik jeg jo altså heller ikke svar på mit spørgsmål, nemlig om fru Line Barfod fuldstændig vil benægte, at det for fremtiden er sådan, at man, hvis man får det hele udbetalt på én gang, vil få 17.000 kr. mere, og at man, hvis man får det som løbende udbetaling, i gennemsnit vil få 300 kr. mere pr. måned.
Pernille Vigsø Bagge (SF), 2010-09-07:
Nu skal jeg være den første til at indrømme, at det ikke er hver dag, Dansk Arbejdsgiverforening er helt vildt enig med SF, men lige præcis i forbindelse med at lukkedage er blevet til lukkeuger, er Dansk Arbejdsgiverforening fuldstændig på linje med SF, når vi siger, at nu må der altså ske noget i forhold til at sikre børn og forældre, så arbejdskraften ude i det danske samfund kan være på arbejdsmarkedet, altså så de der besparelser på vores børn og på vores skoler ikke går ud over forældrene, som så ikke udfylder den plads på arbejdsmarkedet, som vi kan forvente at de skal gøre både nu og fremover.
Eigil Andersen (SF), 2010-10-12:
Jeg vil gerne i forlængelse af det, vi også har talt om tidligere i dag, stille et spørgsmål: Er det virkelig borgerlig politik at præmiere initiativlyst i retning af uddannelse under den her krise med, at man så ikke længere har ret til at få feriedagpenge i det efterfølgende år, hvis man er ledig?
Klaus Hækkerup (S), 2001-02-01:
Jeg kunne godt tænke mig at spørge SF: Det, at ministeriet ikke har nogen indgrebsmulighed, betyder det, at SF vil afholde sig fra at rejse de pågældende sager her i Folketinget, så længe de er på vej igennem klagesystemet? Betyder det, at SF vil respektere, at der er et uafhængigt klagesystem?
Jens Rohde (RV), 2019-12-12:
Jeg ved, at afdøde professor Hjalte Rasmussen, som jo, så vidt jeg er orienteret, har undervist hr. Morten Messerschmidt, klart mente, at EU-Domstolen var aktivistisk, men spørger man Peter Vesterdorf eller Claus Guldmann, er synspunktet, om hvorvidt EU-Domstolen er aktivistisk, straks en lille smule mere nuanceret.
Marie Krarup (DF), 2020-10-30:
Synes ordføreren, at det er en god idé, at muslimske elever rejser forbi en lang række gymnasier for at samles på ét gymnasium, så man kan sikre sig, at der bliver en dominerende mellemøstlig kultur, hvorefter de elever, der bor i området, bliver påtvunget den mellemøstlig kultur?
Ritt Bjerregaard (S), 2002-03-13:
Jeg deler ikke den prioritering, som ministeren har foretaget på området, og derfor vil jeg gerne spørge ministeren: Hvordan passer det egentlig sammen med, at ministeren nu siger: Jo, men der skal da være en kontrol af de udvalgte områder, hvor man ved, at der kan være nogle problemer, og det er jo noget af det, fødevareregionerne tager sig af, og det vil de da også tage sig af, når vi samtidig har fået et bilag i Fødevareudvalget, der viser, at alle regioner skal nedskære i antallet af medarbejdere og i de funktioner, de skal varetage? Hvordan i alverden skal de kunne overkomme det?
Keld Albrechtsen (EL), 1997-10-21:
Jeg skal ikke gøre det så frygtelig langt, for der er jo også et par sager endnu på dagsordenen, men blot gøre ministeren opmærksom på, at med hensyn til Schengen og Norge så har jeg ikke udtalt mig om, hvad Stortinget mener, men blot oplyst, som jeg har læst om det, at den nye norske regering har besluttet, at der skal foretages en nøjere undersøgelse af Schengens forhold til den norske grundlov, og den undersøgelse kan jo gå hen og vise, at Schengen strider mod den norske grundlov.
Marianne Stentebjerg (RV), 2001-04-05:
Inden for det sidste par år har vi været med til at søsætte en lang række uddannelsesorienterede projekter, der alle bl.a. har til hensigt at skabe stærkere lokale uddannelsesmiljøer, lad mig blot nævne muligheden for, at erhvervsskoler kan danne regionale erhvervsakademier eller indgå i samarbejde med virksomheder om at danne regionale vækstmiljøer.
Mai Mercado (KF), 2014-02-07:
Og det virker da egentlig lidt pudsigt, at Enhedslisten bare accepterer, at nu skal der handlingsmæssigt ikke gennemføres socialpolitik, nu skal det hele bare være på glitret papir, og når man så har fået lavet en fattigdomsgrænse, så går det nok, og så skal vi lukke øjnene for dem, som egentlig har det rigtig svært.
Benedikte Kiær (KF), 2010-11-10:
Formålet med det europæiske år for bekæmpelse af fattigdom og social udstødelse er at skabe opmærksomhed om social udstødelse og fattigdom samt at fremme debat og det fælles ansvar hos f.eks. kommuner, frivillige foreninger, borgere og interesseorganisationer for at bekæmpe fattigdom og fremme sammenhængskraften i samfundet.
Henning Hyllested (EL), 2016-10-27:
Jeg vil indrømme, at den der dag til dag-levering i forvejen var noget flosset med indførelsen af B-breve og A-breve, hvor prisen for A-brevet med levering fra dag til dag har været sat så højt, at man næsten må tro, at det har bidraget til de faldende brevmængder, om end det selvfølgelig ikke er hovedårsagen.
Marie Krarup (DF), 2020-01-29:
Noget andet, som jeg vil tage med herfra, er, at vi måske skal fremsætte forslaget i en mere åben version, hvor man så kan få gang i en debat om, hvordan man kan gøre det her, og jeg kan også opfordre andre, der har været positive over for at give familierne mere mulighed for at passe deres børn selv, til at fremsætte sådan nogle forslag, og jeg hørte jo også nogle virkelig fine forslag fra SF, fra Alternativet, fra Nye Borgerlige og sådan set også fra Enhedslisten, der jo alle sammen har en interesse i at gøre det bedre for børnefamilierne.
Thorkild B. Fransgaard (FP), 1998-04-15:
Virksomhederne ved udmærket godt, at det er en betingelse at kunne producere og sælge varer, der er rene og miljørigtige, og derfor mener vi i Fremskridtspartiet - og det har vi altid ment - at det er forkert med den tilskudsjungle, vi har i dag.
Karen Jespersen (V), 1999-11-11:
Og når det er socialt forsvarligt at give kommunerne mulighed for at hæve forældrebetalingen, hænger det jo også sammen med, at der er sket en meget afgørende udvikling i fripladsgrænserne, siden der i slutningen af 1980'erne og begyndelsen af 1990'erne var en debat om forældrebetalingens størrelse, hvorefter grænserne for fripladser blev hævet meget betragteligt.
Christina Egelund (M), 2024-01-30:
Hvis man så gennemfører uddannelsen og kommer ud og møder praksis, falder man ret hurtigt fra eller falder i hvert fald fra det fag, man egentlig uddannede sig til, og hvis man på trods så kommer igennem alle de barrierer og gerne vil videreuddanne sig, er det typisk væk fra det, der egentlig var planen med uddannelserne.
Marion Pedersen (V), 2006-05-23:
Jeg kan godt se, at i forbindelse med de unge mennesker, som så lader være med at sniffe, vil det selvfølgelig være sundhedsforbedrende, men det hjælper jo ikke på, at alle vi andre, som aldrig ville have fundet på at sniffe det, så bliver udsat for nogle sundhedsskadelige stoffer.
Michael Aastrup Jensen (V), 2021-04-14:
Det vil sige, at det faktisk er alle dem, der har en holdning til, hvor der skal være infrastruktur i det her land, og hvor der ikke skal være en infrastruktur i det her land, der har været ude at sige, at de mener, at det med, at der skal være tre spor fra Randers og hele vejen ned til Vejle, er helt afgørende for mange ting, herunder mindre trængsel, det østjyske bybånd, som i dag er en realitet, og det er ikke mindst i forhold til bedre trafiksikkerhed.
Benny Engelbrecht (S), 2019-12-12:
Og i den publikation nævnes initiativet, som vi arbejder med her, under den klare tilkendegivelse, at der skulle ske et markant øget bødeniveau for ulovlig afholdelse af hvil i køretøjer, og det er netop det, som vi er i gang med at implementere her med det fremsatte lovforslag.
Keld Albrechtsen (EL), 2003-01-21:
Ved hr. Jesper Langballe, at det var det daværende VS, som jeg havde den ære at repræsentere, der her i Folketingssalen krævede, at Danmark skulle sende en undersøgelseskommission til det aovjetbesatte Afghanistan for at få en international debat om de krænkelser, der fandt sted fra sovjetisk side?
Svend Erik Hovmand (V), 2003-12-10:
Hvis det er så vigtigt for spørgeren, hvorfor lytter spørgeren så ikke efter, når jeg fortæller, at vi dels har haft statens egen advokat til at vurdere det EU-retlige aspekt, dels igennem det seneste år har haft den ene kommission og det ene udvalg, den ene arbejdsgruppe efter den anden, som har set på adskillige aspekter inden for det her område.
Martin Henriksen (DF), 2008-11-21:
Jeg kunne godt tænke mig at spørge om det, som flere har spurgt ind til, nemlig det med retssikkerheden og -principperne; der var sågar også nogen - jeg tror, det var hr. Simon Emil Ammitzbøll - der talte om, at man skulle stå sammen med det gode folkestyre, underforstået, at de, der gik ind for det her lovforslag, så måtte repræsentere det onde folkestyre, eller sådan noget i den stil.
Inger Støjberg (V), 2010-05-31:
Det betyder så, at der bliver lavet nogle ændringer i dagpengene, men det betyder jo også, at man jo – og det har jeg nævnt tidligere – selvfølgelig skal se det i sammenhæng med den aktive arbejdsmarkedspolitik, den langtidsledighedspakke, som hr. Simon Emil Ammitzbøll jo var stærkt medvirkende til, og mange andre ting.
Flemming Møller Mortensen (S), 2015-10-21:
Så de ting, man er i gang med at bygge op for at kvalitetsforbedre, for at sikre patientsikkerheden og give den gode start på livet for de nyfødte, er der ikke penge til i 2016, fordi regeringen har taget dem og lagt dem til side og ikke har erkendt og vedkendt sig, at der er en udfordring ude på fødeafdelingerne.
Peter Skaarup (DF), 2013-05-22:
Jeg synes, at sagsbehandlingen i Folketinget har vist, at hvis ikke der er nogen herinde, som bliver ved med at stille spørgsmål, som bliver ved med at have fokus på det, som bliver ved med at lave høringer, sådan som vi jo også lavede det sidste år i Folketinget, så sker der ikke ret meget; så tilsander det i ministerielle udvalg, hvor det kræver en fast hånd at føre arbejdet videre. Så det, der er vigtigt, er, at vi fremtidssikrer de offentlige digitale systemer mod eksempelvis it-kriminalitet, det er selve forebyggelsesdelen, nemlig også det at hjælpe borgerne, før skaderne er sket, hvilket også er vigtigt, og så skal vi sikre, at vi hjælper dem, der har fået oplysninger af forskellig art lækket.
Kim Christiansen (DF), 2016-04-27:
Men når nu man taler paradekørsel med tomme vogne i forbindelse med Enhedslistens forslag, kan man jo også tale om en togfond med en tom kasse, og det var egentlig i den forbindelse, hr. Rasmus Prehn var efter Dansk Folkeparti, ved at sige, at vi ikke stod ved Togfonden DK.
Benny Engelbrecht (S), 2011-11-10:
Jeg går ud fra, at det også er Liberal Alliances opfattelse, at det er samfundets opgave at sørge for at tage hånd om de svageste, så derfor er mit spørgsmål altså: Hvordan vil ordføreren forklare det, og er det noget, Liberal Alliance vil være med til at forhindre?
Kristian Hegaard (RV), 2019-11-07:
Det er jo lidt tankevækkende, i forhold til al den snak, der er og har været om grænsekontrol på det seneste, for hvis man virkelig bekymrer sig om grænseoverskridende kriminalitet – hvilket man med god grund skal gøre, for det er jo i den retning kriminalitetsbilledet går – så skal man være bekymret for politiets manglende adgang til QUEST.
Astrid Krag (SF), 2011-03-31:
Det forslag er da om noget at skyde sig selv i foden, og man må med redegørelsen i hånden også forvente, at integrationsministeren må opponere mod forslaget, når det engang kommer i konkret form for regeringen – et forslag, som vil gøre det så meget sværere for de unge piger at klare sig så flot, som de gør i dag.
Pelle Dragsted (EL), 2015-10-22:
Vi vil langt hellere bruge de penge på at sikre, at vores ældre medborgere har en god og tryg tilværelse, så man ikke i Danmark skal være bange for at blive gammel; bruge dem på mere personale i vores daginstitutioner; på et trygt dagpengesystem – ja, I hørte rigtigt: et trygt dagpengesystem, der betyder, at alle de mennesker, som lever af at gå på arbejde, ved, at den dag, ulykken rammer, har man faktisk noget at leve af, så man også kan betale sin husleje – og bruge dem på at få rettet op på skaderne efter skolereformen; og på at investere i den grønne omstilling og i vores landdistrikter.
Bertel Haarder (V), 2005-11-23:
Når man stiller et spørgsmål, som man allerede har fået svar på, så får man da forhåbentlig det samme svar, og jeg har simpelt hen intet at tilføje, for som jeg sagde, så sidder der en arbejdsgruppe, der arbejder med, hvordan vi nu får disse ting ind i en fælles ordning for alle skoler i Danmark, når de nu overgår til staten, og det udvalgsarbejde er ikke færdigt endnu.
Rasmus Nordqvist (ALT), 2015-10-20:
Det andet og nok vigtigste forhold er, at forligskredsen har besluttet at holde retsakten om en fælles flygtninge- og asylpolitik ude af folkeafstemningen, og det er vi mildest talt uenige i, ikke mindst når vi tænker på, at vi står midt i den største humanitære krise siden anden verdenskrig, og at behovet for en fælles europæisk løsning er helt afgørende for at løse situationen.
Aase D. Madsen (DF), 2001-05-08:
Men det er jo tilsyneladende ikke noget økonomisk problem, for pengene hentes jo så let som ingenting op af forbrugernes lommer, og de bliver jo nødt til at indbetale ved kasse A, uden at denne udbetaling overhovedet har set finansloven eller Finansudvalget. Derfor er det for mig dybt uforståeligt, at de såkaldt socialt ansvarlige partier her i Folketinget totalt sætter kikkerten for det blinde øje, når det gælder de kolossalt store afgifter, der bliver pålagt ganske almindelige menneskers energiregninger. Det er et problem, som Dansk Folkeparti håber man kan se på efter det næste folketingsvalg.
Troels Lund Poulsen (V), 2019-02-21:
Man kan fortsætte ad den vej, som regeringen og regeringspartierne og Dansk Folkeparti har lagt op til, nemlig en vej, hvor det kan betale sig at arbejde, hvor der er fremgang i Danmark, hvor der heldigvis også er forskel på at være i arbejde og at være på overførsel, eller man kan vælge den anden vej, som jo kommer til at betyde, at man vil se, at ydelserne desværre vil blive sat op til stor skade for dem, der så er i arbejde, og at der ikke kommer til at være den samme forskel på at gøre en indsats og ikke at gøre en indsats.
Christian Juhl (EL), 2014-12-16:
Der er mange, der tænker: Nej, det bliver nu aldrig til noget, men med den passivitet og tavshed, der er i fagbevægelsen i øjeblikket, frygter jeg det værste, og jeg synes, at vi er nødt til at tage debatten, når vi skive for skive får lavet forringelserne inden for det her område.
Lars Dohn (EL), 2014-11-06:
Enhedslistens ordfører, hr. Jørgen Arbo-Bæhr, er forhindret i at deltage i dag, så min rolle bliver at oplæse den tale, han ville have holdt. Det her forslag handler om en delvis udmøntning af medieforliget for 2015-2018, og en del af forslaget går ud på at slå fast, at vi har en public service-pulje, som kan yde støtte ikke mindst til TV 2, og at dette bliver udvidet til video on demand-tjenester, så længe programmerne efterfølgende sendes på en traditionel tv-kanal.
Nadeem Farooq (RV), 2012-11-13:
Hr. Mads Rørvig kan være sikker på, at jeg altid vil kæmpe for dansk erhvervsliv og for rammevilkårene for dansk erhvervsliv, og det, hr. Mads Rørvig også kan være sikker på, er, at jeg vil holde øje med, om rammevilkårene for familieejede virksomheder er gode nok.
Morten Dahlin (V), 2025-01-09:
Så hvis nu, for at tage udgangspunkt i en konkret kommune, der er blevet diskuteret her i dag, Næstved Kommune vil forsøge at ødelægge Vordingborg Kommunes bykerne ved at lægge et aflastningsområde helt op ad kommunegrænsen til Vordingborg, så vil Vordingborg Kommune stadig væk have indsigelsesret og vil kunne gøre indsigelse over for Næstved Kommunes kommuneplan.
Josephine Fock (ALT), 2015-10-22:
EU-Kommissionen siger, at der er 20 millioner jobs frem til 2020 i det, og når man ser på hele ulandsbistanden, ved vi, at hvis vi heller ikke gør noget ved det, vil der komme flere flygtninge til, og der vil også fremtidigt komme flere klimaflygtninge til.
Marianne Jelved (RV), 2012-06-06:
Jeg ved ikke, om det er det sidste spørgsmål, jeg får, men jeg synes i hvert fald, at jeg vil afslutte det her spørgsmål med at henvise til, at statsministeren har tilkendegivet meget klart, at det er regeringens ambition, at der udvikles et tillidsfuldt samarbejde mellem Folketing og regering.
Ole Stavad (S), 2003-04-01:
Hvis vi summer det her sammen, vil jeg gerne sige til ministeren, at sammen med de øvrige løfter, der er givet, og sammen med den reduktion, der sker i medarbejderstaben, så er det, så vidt jeg kan regne ud i hovedet, langt over 25 pct. af den samlede medarbejderstab hos Told og Skat.
Ole Sohn (SF), 2012-01-11:
Jeg tror i virkeligheden, vi er i en situation, hvor spørgeren og i øvrigt også regeringen ville have langt større glæde af, at vi brugte tiden på konstruktivt samarbejde om løsning af de enormt store udfordringer, som Danmark står over for, frem for at man onsdag efter onsdag stiller de samme spørgsmål.
Claus Hjort Frederiksen (V), 2004-01-27:
Jeg er ked af, at hr. Bjarne Laustsen åbenbart var uopmærksom, da jeg besvarede spørgsmålet fra hr. Bent Bøgsted, for der redegjorde jeg jo for, at hvis der er et jobperspektiv, hvis der er sandsynlighed for et job, ja, så ændrer vi nu reglerne ved opgørelse af uddannelse i det første ledighedsår, sådan at disse muligheder for at give uddannelse står til rådighed, og det vil jo sige, at nu kan man så imødekomme og afhjælpe de problemer, der er.
Pernille Rosenkrantz-Theil (EL), 2005-03-16:
Men jeg sagde allerede før frokost, at hvis det kan lade sig gøre via spørgsmål, der optrykkes i en betænkning, eller via en præcisering af bemærkninger, eller hvad der nu skal til, at nå dertil, hvor Enhedslisten indstiller sin mistænkeliggørelse, vil jeg da være meget indstillet på det.
Aaja Chemnitz (IA), 2025-06-03:
Det er tydeligt for alle – med alle de her ting, jeg remser op – at alle midlerne i nordatlantpuljen er blevet brugt mange gange, og at de er alt for få, og derfor er det også vigtigt, at vi får øget beløbet i nordatlantpuljen, så det ikke bliver en begrænsning, men så det skaber de muligheder, som vi har været inde at snakke om her i løbet af i år.
Jørn Dohrmann (DF), 2013-01-29:
For hvad angår brændeovne, har man jo selv en indflydelse på, om man bruger vådt træ, eller om man bruger tørt træ, eller hvad det er, man fyrer af i sin brændeovn, hvorimod nanoprodukter er noget, som bliver brugt som kunstige ting i industrien, og som vi ikke bare lige kan fravælge og gøre noget ved.
Astrid Krag (S), 2017-04-07:
Så jeg vil bare bede beskæftigelsesministeren bekræfte, at der kun er én statskasse i det her land, og at det altså dermed også, hvis der kommer penge i statskassen, fordi man hæver pensionsalderen, og der siden tages penge ud for at give skattelettelser, er den samme kasse, de penge kommer ind i og ud fra.
Mattias Tesfaye (S), 2022-04-28:
Når jeg kigger på de udkast til vedtagelsestekster, der er delt rundt i dag, så minder det jo om nogle andre forespørgselsdebatter, vi har haft på udlændingeområdet, og jeg er også sikker på, at ordførerne vil kunne genkende lidt af mønsteret.